Når Aalborg Pirates fredag tager imod Frederikshavn White Hawks, bliver kampen særligt speciel for en person.

Fredag aften spiller Aalborg Pirates og Frederikshavn White Hawks lokalopgør, når landets bedste ishockey liga, Metal Ligaen, skydes i gang. Udover at være sæsonåbner og lokalopgør er kampen også speciel af en anden årsag. Tidligere Pirates spiller Christian Nordentoft skal nemlig hyldes på isen. 24-årige Christian har ikke spillet en kamp for Aalborg siden 17. januar 2015, hvor han blev ramt af en tackling i hovedet i kamp mod Unibet Stars Gentofte. En tackling, der kostede ham en hjernerystelse, og senere tvang ham til at indstille sin karriere. Nu får han altså chancen for igen at betræde isen i morgen fredag. Sågar mod sin tidligere klub. Kampen mellem Aalborg Pirates og Frederikshavn White Hawks spilles fredag den 18. september klokken 19.